蛟河市

蛟河係中國吉林省吉林市嘅縣級市，位於吉林省東部、吉林市東南部，東面同敦化隔住張廣才嶺，南面同樺甸隔住新開嶺，西面同吉林市區、永吉隔住松花湖，北面接住舒蘭同埋黑龍江嘅五常。面積6429平方公里，人口44萬人。

蛟河位於長白山西麓，喺威虎嶺同老爺嶺之間嘅蛟河盆地，當地四面都係山，東北高，西南低，有松花江、牡丹江水系穿過。境內有長圖鐵路、拉濱鐵路、302國道、204省道穿過。當地資源豐富，有豐厚嘅礦藏、水資源、動植物資源、林木資源，其中鎳嘅儲量排吉林省第二，更係中國四大花崗石產地之一，同時蛟河係國家商品糧基地之一。境內古蹟景點多，有松花湖、拉法山、高句麗古城遺址等，其中拉法山係國家4A級景區。

名 
「蛟河」個名有兩種講法：因河而名、滿文轉音。第一種講法話出自小蛟河。小蛟河原名就係叫蛟河，因爲流過城南，所以俗話叫南河。傳說話有年發洪，啲人見到條河度有蛟出沒，於是南河叫做蛟河。蛟係傳說中會引發洪水嘅龍，贊成河名說嘅觀點認爲，因爲自古呢度洪水犀利，所以留低噉樣嘅傳說同地名。後來1987年時，因爲嘎呀河同吉林省第條河重名，嘎呀河又係蛟河市流域面積最大嘅河，於是改名做蛟河，而蛟河因爲細條，份量唔夠結果加個小字叫「小蛟河」。

第二種講法認爲，「蛟」係滿文嘅官話轉音，呢個詞嘅意思係「狍」，「蛟河」嘅意思應該解做「狍子河」，因爲個名漢化所以睇唔出痕跡。轉音時，因爲官話語音有顎化，聲母讀「j」，而「o」則演變爲「ao」。

蛟河嘅舊名叫額穆，係滿文名，得自佢嘅舊縣城額穆鎮。根據典籍記載，「額穆」係縮寫，記有全名，之後有人攷據，典籍中記嘅滿文全名同對應嘅漢文全名都係訛誤，解出嘅意思亦係附會，全名應該係，意思係「湖河路」或者「湖河堡、湖河寨」，當中「湖·河」係指舊縣城附近嘅塔拉泡、塔拉河，或者係連去鏡泊湖嘅牡丹江，「路」係話舊縣城所在地係古驛站，又解嘅「堡、寨」係話呢度係處聚落。

史 

蛟河地處中國東北，好長時間係各東北民族嘅領地。元代時呢度係地界，張廣才嶺以東係海蘭路，以西係開元路。明代屬奴兒干都司，清代時係清皇室愛新覺羅氏嘅本部所在。乾隆元年喺舊縣城設寧古塔將軍轄下嘅驛站，亦即訛轉咗嘅額穆索羅站；乾隆三年改成佐領衙門，乾隆二十二年改屬吉林將軍。

宣統元年喺佐領衙門所在地設額穆縣，屬吉林省五常府，當時縣府同佐領衙門一度並存，而今日嘅蛟河市區屬當時額穆縣第二警區。民國後，一度屬吉林省延吉道，之後直屬於省。1932年縣署暫搬到蛟河鎮，1934年12月正式確定蛟河鎮做駐地，於是搬咗縣治。1938年蛟河鎮改做蛟河街公所，1939年10月改名做蛟河縣。之後1989年昇做縣級市爲蛟河市。

國共內戰及之後，蛟河有多次隸屬更改。1945年11月13號屬吉合區嘅吉林地區，當年12月歸吉林省永吉地區。1946年2月歸吉東專區，1947年4月歸吉敦專區，當年9月畀吉林省直轄。1958年10月23號，吉林省將蛟河放畀吉林市管轄，1966年1月10號劃畀永吉專區，1969年2月23號，又再屬吉林市，之後冇變過隸屬。

蛟河嘅舊縣城喺1941年時劃歸敦化。另外額穆縣一度重新恢復，喺1946年7月，敦化北部嘅黃泥河、黑石、額穆、官地、沙河站劃出成立額穆縣，直到1948年3月，額穆縣又再併入到敦化。

特產 
蛟河市嘅特產係黃松甸黑木耳，擁有地政區 
蛟河轄7條街道、8個鎮、1個民族鄉、1個鄉。
街道：民主街道、長安街道、河南街道、奶子山街道、拉法街道、河北街道、新農街道
鎮：新站鎮、天崗鎮、白石山鎮、漂河鎮、黃松甸鎮、天北鎮、松江鎮、慶嶺鎮
民族鄉：烏林朝鮮族鄉
鄉：前進鄉

攷 

類:吉林市政區